RÅDETS AFGØRELSE (FUSP) 2017/2370

af 18. december 2017

til støtte for Haagadfærdskodeksen og ikkespredning af ballistiske missiler inden for rammerne af gennemførelsen af EU's strategi mod spredning af masseødelæggelsesvåben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 28, stk. 1,

under henvisning til forslag fra Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

Unionen gennemfører aktivt strategien og iværksætter de foranstaltninger, der er anført i kapitel III deri, navnlig ved at frigive finansielle midler til støtte for specifikke projekter med henblik på fremme af det multilaterale ikkespredningssystem og af multilaterale tillidsskabende foranstaltninger. Haagadfærdskodeksen mod spredning af ballistiske missiler (»kodeksen«) er en integrerende del af dette multilaterale ikkespredningssystem.

Den 17. november 2003 vedtog Rådet fælles holdning 2003/805/FUSP (1) . Nævnte fælles holdning opfordrer bl.a. til, at Unionen fremmer, at så mange lande som muligt tilslutter sig kodeksen, navnlig dem med ballistiske missilkapaciteter, samt til yderligere udvikling og gennemførelse af kodeksen, navnlig dens tillidsskabende foranstaltninger, og fremme af en tættere forbindelse mellem kodeksen og De Forenede Nationers (FN's) multilaterale ikkespredningssystem.

Den 8. december 2008 vedtog Rådet konklusioner og dokumentet »Nye EU-aktionslinjer i bekæmpelsen af spredning af masseødelæggelsesvåben WMD og deres fremføringsmidler«. Dokumentet fastslår bl.a., at spredning af masseødelæggelsesvåben (WMD) og deres fremføringsmidler fortsat udgør en af de største sikkerhedsudfordringer, og at ikkespredningsaktiviteter udgør en væsentlig del af den fælles udenrigs- og sikkerhedspolitik.

Den 18. december 2008 vedtog Rådet afgørelse 2008/974/FUSP (2) til støtte for kodeksen inden for rammerne af gennemførelsen af strategien.

Den 15. december 2014 vedtog Rådet afgørelse 2014/913/FUSP (4) . Nævnte afgørelse har været med til at styrke kodeksens profil og har derved lettet nye medlemmers tilslutning til kodeksen. Det er en prioritet for Unionen at fortsætte dialogen blandt stater, der har tilsluttet sig kodeksen, og blandt ikketilsluttede stater med henblik på yderligere at fremme kodeksens universelle karakter samt dens gennemførelse og forbedring. Nærværende afgørelse bør bidrage til denne proces.

De Forenede Nationers Sikkerhedsråd (»Sikkerhedsrådet«) understregede i resolution (UNSCR) 1540 (2004) og gentog i UNSCR 1977 (2011) og 2325 (2016), at spredning af nukleare, kemiske og biologiske våben og deres fremføringsmidler udgør en trussel mod den internationale fred og sikkerhed, og pålagde stater bl.a. at afholde sig fra på nogen måde at støtte ikkestatslige aktører i at udvikle, erhverve, fremstille, besidde, transportere, afhænde eller anvende nukleare, kemiske eller biologiske våben og deres fremføringsmidler. Truslen mod den internationale fred og sikkerhed fra nukleare, kemiske og biologiske våben og deres fremføringsmidler blev bekræftet på ny i UNSCR 1887 (2009) om ikkespredning af kernevåben og atomnedrustning —

VEDTAGET DENNE AFGØRELSE:

Artikel 1

1. I overensstemmelse med EU's strategi mod spredning af masseødelæggelsesvåben (»strategien«), hvis mål er at opretholde, gennemføre og styrke de multilaterale nedrustnings- og ikkespredningstraktater og -aftaler, skal Unionen yderligere støtte den universelle karakter, fulde gennemførelse og styrkelse af Haagadfærdskodeksen mod spredning af ballistiske missiler (»kodeksen«).

2. Aktiviteterne til støtte for kodeksen, der svarer til foranstaltninger i tråd med strategien, skal bestå af regionale og subregionale workshopper, konferencer, ekspertbesøg, forskning, information og kommunikation samt sideløbende arrangementer i tilknytning til internationale konferencer.

3. Formålet med aktiviteterne er:

at fremme et stadig større antal staters tilslutning til kodeksen og i sidste ende dens universelle karakter

at fremme dialog blandt stater, der har tilsluttet sig kodeksen, og blandt ikketilsluttede stater med henblik på at bidrage til at opbygge tillid og gennemsigtighed, tilskynde til tilbageholdenhed og skabe større stabilitet og sikkerhed for alle

at undersøge, navnlig gennem videnskabelige undersøgelser, mulighederne for at styrke kodeksen og fremme samarbejdet mellem kodeksen og andre relevante multilaterale instrumenter, såsom missilteknologikontrolregimet, UNSCR 1540 (2004) og De Forenede Nationers register over rumgenstande.

4. Bilaget indeholder en detaljeret beskrivelse af projekterne.

Artikel 2

1. Den højtstående repræsentant (HR) er ansvarlig for gennemførelsen af denne afgørelse.

2. Den tekniske gennemførelse af de projekter, der er omhandlet i artikel 1, stk. 2, varetages af Fondation pour la recherche stratégique (FRS). FRS udfører denne opgave under HR's ansvar. Med henblik herpå indgår HR de nødvendige arrangementer med FRS.

Artikel 3

1. Det finansielle referencegrundlag for gennemførelsen af de i artikel 1, stk. 2, omhandlede projekter er på 1 878 120,05 EUR.

2. De udgifter, der finansieres med det i stk. 1 fastsatte beløb, forvaltes i overensstemmelse med de procedurer og regler, der gælder for Unionens almindelige budget.

3. Kommissionen fører tilsyn med, at de i stk. 2 omhandlede udgifter forvaltes korrekt. Med henblik herpå indgår den en tilskudsaftale med FRS om referencebeløbet efter vedtagelsen af denne afgørelse. Tilskudsreglerne i Europa-Parlamentets og Rådets forordning (EU, Euratom) nr. 966/2012 (5) finder anvendelse på denne tilskudsaftale. Det skal fremgå af aftalen, at FRS sørger for, at Unionens bidrag bliver synligt i en grad, der svarer til dets størrelse.

4. Kommissionen bestræber sig på at indgå den i stk. 3 omhandlede tilskudsaftale snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af tilskudsaftalen.

Artikel 4

1. HR aflægger rapport til Rådet om gennemførelsen af denne afgørelse på grundlag af regelmæssige rapporter fra FRS. Disse rapporter danner grundlag for Rådets evaluering.

2. Kommissionen oplyser om de finansielle aspekter af de i artikel 1, stk. 2, omhandlede projekter.

Artikel 5

1. Denne afgørelse træder i kraft på dagen for vedtagelsen.

2. Denne afgørelse udløber 40 måneder efter indgåelsen af den i artikel 3, stk. 3, om handlede tilskudsaftale. Den udløber dog seks måneder efter ikrafttrædelsen, hvis der ikke er indgået nogen tilskudsaftale inden da.

(1) Rådets fælles holdning 2003/805/FUSP af 17. november 2003 om styrkelse af multilaterale aftaler og fremme af deres universelle karakter på området for ikkespredning af masseødelæggelsesvåben og disses fremføringsmidler (EUT L 302 af 20.11.2003, s. 34).

(2) Rådets afgørelse 2008/974/FUSP af 18. december 2008 til støtte for den internationale Haagadfærdskodeks mod spredning af ballistiske missiler inden for rammerne af gennemførelsen af EU's strategi mod spredning af masseødelæggelsesvåben (EUT L 345 af 23.12.2008, s. 91).

(3) Rådets afgørelse 2012/423/FUSP af 23. juli 2012 til støtte for ikkespredning af ballistiske missiler inden for rammerne af gennemførelsen af EU's strategi mod spredning af masseødelæggelsesvåben og af Rådets fælles holdning 2003/805/FUSP (EUT L 196 af 24.7.2012, s. 74).

(4) Rådets afgørelse 2014/913/FUSP af 15. december 2014 til støtte for Haagadfærdskodeksen og ikkespredning af ballistiske missiler inden for rammerne af gennemførelsen af EU's strategi mod spredning af masseødelæggelsesvåben (EUT L 360 af 17.12.2014, s. 44).

(5) Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

BILAG

1. MÅL

Denne afgørelses overordnede mål er at fremme den universelle karakter af Haagadfærdskodeksen mod spredning af ballistiske missiler (»kodeksen«) og dens fulde gennemførelse og styrkelse gennem specifikke foranstaltninger i tråd med EU's strategi mod spredning af masseødelæggelsesvåben.

Denne afgørelse vil supplere Unionens diplomatiske engagement med de stater, der har tilsluttet sig kodeksen, og ikketilsluttede stater. I den forbindelse er Unionens relevante budskaber:

a) til de tilsluttede stater: i) vigtigheden af kodeksens fulde gennemførelse, navnlig via de i kodeksen omhandlede årlige erklæringer og meddelelser forud for opsendelsen, ii) tilskyndelse til fuldt ud at udnytte kodeksen som et middel til at fremme gennemsigtighed og tillid, både regionalt og internationalt, og til at bidrage til at begrænse og forebygge spredningen af ballistiske missiler, der kan fremføre masseødelæggelsesvåben (WMD)

b) til ikketilsluttede stater: i) tilskyndelse til at tilslutte sig kodeksen og derved bidrage til en mere omfattende multilateral indsats for at forebygge spredningen af WMD og deres fremføringsmidler, ii) at udnytte kodeksens bestemmelser til at mindske regionale spændinger og til at opbygge tillid og dermed fremme større sikkerhed for alle.

Desuden skal denne afgørelse anvendes til at hjælpe med at finansiere et begrænset antal forskningsdokumenter om synergierne mellem kodeksen og andre relevante multilaterale instrumenter såsom missilteknologikontrolregimet (MTCR), UNSCR 1540 (2004) og De Forenede Nationers register over rumgenstande.

Endelig tager denne afgørelse sigte på at støtte den igangværende politiske dialog i det internationale samfund om sikkerhed og bæredygtighed i det ydre rum, navnlig ved at yde et begrænset finansielt bidrag til de årlige konferencer, der afholdes af FN's Institut for Nedrustningsforskning (UNIDIR) i Genève.

2. FORANSTALTNINGER

2.1. Foranstaltningernes mål

a) at fremme et stadigt større antal staters tilslutning til kodeksen og i sidste ende dens universelle karakter

b) at støtte de tilsluttede staters fulde gennemførelse af kodeksen

c) at fremme dialog blandt stater, der har tilsluttet sig kodeksen, og blandt ikketilsluttede stater med henblik på at bidrage til at opbygge tillid og gennemsigtighed, tilskynde til tilbageholdenhed og skabe større stabilitet og sikkerhed for alle

d) at synliggøre kodeksen yderligere og øge den offentlige bevidsthed om risici og trusler fra spredningen af ballistiske missiler

e) at undersøge, navnlig gennem videnskabelige undersøgelser, mulighederne for at styrke kodeksen og fremme samarbejdet mellem kodeksen og andre relevante multilaterale instrumenter, såsom MTCR og UNSCR 1540 (2004).

2.2. Beskrivelse af foranstaltningerne

a) FRS tilrettelægger opsøgende aktiviteter i form af regionale og/eller subregionale seminarer og ekspertmissioner med henblik på at: i) øge kendskabet til risici og udfordringer i forbindelse med spredningen af ballistiske missiler ii) skabe en platform, hvor relevante eksperter kan føre uformelle drøftelser (»Chatham House-reglerne«) om strategiske spørgsmål og dermed bidrage til at opbygge tillid mellem staterne, og iii) at fremme Unionens mål om kodeksens universelle karakter, fulde gennemførelse og styrkelse. FRS afholder op til ni regionale og/eller subregionale arrangementer, herunder i Latinamerika og Caribien, i Mellemøsten/Afrika og i Sydøstasien, samt op til seks landespecifikke ekspertmissioner for ikketilsluttede stater. Alle sådanne arrangementer skal gennemføres i tæt samarbejde med de respektive værtsregeringers myndigheder og i givet fald andre relevante forskningsmiljøer

b) FRS afholder op til seks sideløbende arrangementer om kodeksen i tilknytning til internationale konferencer, navnlig kodeksens årlige ordinære møde i Wien og mødet i FN's Generalforsamlings Første Komité i New York. Sådanne sideløbende arrangementer vil blive udformet med henblik på at hjælpe med til at udbygge forholdet mellem kodeksen og FN i overensstemmelse med resolution 71/33, som blev vedtaget af FN's Generalforsamling den 5. december 2016

c) FRS vil i tæt samarbejde med de relevante myndigheder arrangere et besøg af en international ekspertgruppe til et raketaffyringssted i overensstemmelse med kodeksens artikel 4, litra a), nr. ii), tredje led

d) FRS vil fra det tildelte tilskud fra Unionen overføre tre gange beløbet på 29 240,00 EUR til UNIDIR for at bidrage til finansieringen af UNIDIR's årlige konferencer om sikkerhed i rummet og dermed bidrage til det overordnede mål om støtte til kodeksen. FRS og UNIDIR vil sikre Unionens synlighed på disse konferencer i en grad, der svarer til størrelsen af EU's bidrag

e) FRS vil bestille og offentliggøre mindst fire forskningspapirer om emner i tilknytning til kodeksen, herunder et eller flere forskningspapirer om forholdet mellem kodeksen og andre relevante multilaterale instrumenter, såsom MTCR og UNSCR 1540 (2004). Med henblik herpå vil FRS anmode om bidrag fra alle forskningsinstitutter, der indgår i eller har tilknytning til EU's konsortium for ikkespredning. Emnerne for forskningspapirerne vil blive aftalt mellem FRS og de relevante tjenestegrene i Tjenesten for EU's Optræden Udadtil (EU-Udenrigstjenesten)

f) FRS vil foranstalte kommunikations- og informationsaktiviteter med det dobbelte mål at øge kodeksens synlighed og Unionens bidrag hertil. FRS vil udarbejde en detaljeret kommunikations- og informationsplan, som godkendes af EU-Udenrigstjenesten og Kommissionen.

2.3. Foranstaltningernes resultater

a) forøgelse af antallet af stater, der er tilsluttet kodeksen

b) en bedre gennemførelse af kodeksen af de tilsluttede stater

c) større bevidsthed blandt politiske beslutningstagere, lovgivere, eksperter og den brede offentlighed om betydningen af, at stater tilslutter sig og gennemfører kodeksen

d) større synliggørelse af Unionens indsats for at fremme kodeksens universelle karakter, fulde gennemførelse og styrkelse.

3. PARTNERE I FORANSTALTNINGERNE

FRS, der handler i tæt samarbejde med EU-Udenrigstjenesten, vil fortsætte med at udvikle effektive partnerskaber med interesserede regionale og subregionale organisationer, statslige myndigheder, forskningsinstitutioner og andre relevante organer.

FRS vil arbejde tæt sammen med UNIDIR om den i punkt 2.2. e) nævnte foranstaltning.

4. SAMSPIL MED EU'S INDSATS

På grundlag af regelmæssig feedback fra FRS om dets aktiviteter kan Unionen beslutte at supplere denne indsats med målrettede diplomatiske tiltag, der har til formål at øge bevidstheden om vigtigheden af, at stater tilslutter sig og gennemfører kodeksen.

5. FORANSTALTNINGERNES BEGUNSTIGEDE

a) både stater, der har tilsluttet sig kodeksen, og ikketilsluttede stater

b) regeringsembedsmænd, politiske beslutningstagere, lovgivere, eksperter

c) internationale, regionale og subregionale organisationer

d) forskningsmiljøer og civilsamfundet

e) formanden for kodeksen.

6. STED

FRS udvælger i samråd med de relevante tjenestegrene i EU-Udenrigstjenesten potentielle steder til møderne, workshopperne og de andre arrangementer. De kriterier, der anvendes til at vælge stederne, omfatter viljen og engagementet hos en relevant stat eller mellemstatslig organisation i en bestemt region med hensyn til at være vært for det pågældende arrangement. Specifikke placeringer af landebesøg eller landespecifikke aktiviteter vil afhænge af indbydelser fra interesserede stater eller mellemstatslige organisationer.

7. VARIGHED

Tiltagenes samlede varighed anslås til 36 måneder.